internet vaartha 158 Views
గచ్చిబౌలి : గచ్చిబౌలిలోని జిఎంసి బాలయోగి స్టేడియంలో రాజీవ్‌ గాంధీ ఖేల్‌ అభియాన్‌(ఆర్‌జికెఎ) పైకా జాతీయ స్థాయి మహిళల ఛాంపియన్‌షిప్‌ పోటీలు మంగళవారం ఘనంగా ప్రారంభమయ్యాయి. భారత ప్రభుత్వ మినిస్ట్రీ ఆఫ్‌ యూత్‌ ఎఫైర్స్‌ ఆండ్‌ స్పోర్ట్స్‌ సహకారంతో స్పోర్ట్స్‌ ఆథారిటీ ఆఫ్‌ తెలంగాణ స్టేట్‌ ఆధ్వర్యంలో నిర్వహిస్తున్న ఈ ఛాంపియన్‌షిప్‌ పోటీలు మంగళవారం నుంచి ఈ నెల 12వ తేదీ వరకు కొనసాగనున్నాయి. బాస్కెట్‌బాల్‌, జిమ్నాస్టిక్స్‌, స్విమ్మింగ్‌లలో దేశ వ్యాప్తంగా ఉన్న వివిధ రాష్ట్రాల నుంచి విచ్చేసిన క్రీడాకారులు పాల్గొంటున్నారు. ఈ పోటీలను మంగళవారం రాష్ట్ర క్రీడా, ఎక్సైజ్‌ శాఖమంత్రి పద్మారావు గౌడ్‌ ముఖ్య అతిధిగా ప్రారంభించారు. స్పోర్ట్స్‌ అథారిటీ ఆఫ్‌ తెలంగాణ స్టేట్‌ ఎండి దినకర్‌బాబు, డిప్యూటీ డైరెక్టర్‌ జిఎ శోభ, స్టేడియం అడ్మినిస్ట్రేటర్‌ గోకుల్‌లతో పాటు క్రీడాకారులు, అధికారులు పాల్గొన్నారు.
నీరసించిన క్రీడాకారులు : కాగా వివిధ రాష్ట్రాల నుంచి వచ్చిన క్రీడాకారులకు ప్రారంభోత్సవ కార్యక్రమం చేదు జ్ఞాపకంగా మిగిలింది. సాయంత్రం 5గంటలకు ప్రారంభం కావాల్సిన కార్యక్రమం మంత్రి ఆలస్యంగా రావడంతో దాదాపు మూడు గంటలు నిరీక్షించారు. వివిధ రాష్ట్రాల నుంచి వచ్చిన క్రీడాకారులను ఇబ్బంది పెట్టడంపై పలువురు అసంతృప్తి వ్యక్తం చేశారు. కాగా పైకా క్రీడల ప్రారంభోత్సవం సందర్భంగా స్టేడయంకు వచ్చిన సాట్స్‌ ఎండి దినకర్‌బాబు స్టేడియం నిర్వహణపై అసంతృప్తి వ్యక్తం చేశారు. నిర్వహణ సక్రమంగా చేపట్టడం లేదని ఆగ్రహం వ్యక్తం చేశారు.
ఆంధ్రప్రదేశ్‌ శుభారంభం
ఫతేమైదాన్‌ : తెలంగాణ క్రీడాపాధిక సంస్థ ఆధ్వర్యంలో హైదరాబాద్‌లోని జిఎంసి బాలయోగి స్టేడియంలో జాతీయ ఆర్‌జికె మహిళా క్రీడా పోటీలు ప్రారంభం అయ్యావి. నాలుగు రోజులపాటు జరిగే ఈ క్రీడా పోటీలలో బాస్కెట్‌ బాల్‌, జిమ్నాస్టిక్‌, స్విమ్మింగ్‌ క్రీడాంశాలలో దేశ వ్యాప్తంగా వివిధ రాష్ట్రాలనుంచి ఏడు వందల మంది మహిళా క్రీడాకారులు పోటీలలో పాల్గొంటున్నారు. వివిధ రాష్ట్రాల నుంచి వచ్చిన క్రీడా కారులకు ఎలాంటి అ సౌకర్యాలు కలుగకుండా తెలంగాణ శాట్స్‌ఎండి ఎ.దినకర్‌ బాబు అక్కడే ఉండి ఏర్పాట్లను ప్రత్యేకంగా పర్యవేక్షించారు. పోటీలలో పాల్గొనే మహిళా క్రీడా కారులకు ఎలాంటి లోటుపాటులు జరుగకుండా అన్ని జాగ్రత్తలు తీసుకోవాలని ఆయన తెలంగాణ క్రీడాపాధిక సంస్థ అధికారులను అదేశించారు.ఆంధ్రప్రదేశ్‌ మొదటి రోజు శుభారంభం చేసింది. బాస్కెట్‌ బాల్‌ విభాగంలో జరిగిన పోటీలలో ఆంధ్రప్రదేశ్‌ జట్టు 48-19 స్కోర్‌తో బిహార్‌పై ఘన విజయం సాధించింది. మిగితా మ్యాచ్‌లలో హర్యాన 47-27తో హిమాచల్‌పై వెస్ట్‌ బెంగాళ్‌ 80-12తో మణిపూర్‌పై, చతీషుగడ్‌ 88-14తో త్రిపురపై, గుజరాత్‌ 69-2తో జమ్మూకాశ్మీర్‌పై, మహా రాష్ట్ర 62-7 బిహార్‌పై, కర్ణాటక 34-27 ఒరిస్సాపై, ఢిల్లీ 78-40తో కేరళపై విజయం సాధించాయి.